# Hayao Miyazaki

| Hayao Miyazaki |
| --- |
|  |
| Født | 5. jan. 1941 (85 år) Bunkyo |
| Beskjeftigelse | Filmregissør, animatør, mangaartist, manusforfatter, filmklipper, filmprodusent, sangtekstforfatter, miljøverner, regissør, tegneserietegner, figurdesigner, mechanical designer, animasjonsregissør, filmfotograf, filmskaper, tegneserieforfatter  |
| Utdannet ved | Gakushuin-universitetet (–1963; studieretning: statsvitenskap, samfunnsøkonomi) Toyotama High School, Tokyo Suginami Ward Omiya Junior High School |
| Ektefelle | Akemi Ōta (1965–) |
| Far | Katsuji Miyazaki |
| Barn | Gorō Miyazaki Keisuke Miyazaki |
| Nasjonalitet | Japan |
| Utmerkelser | vis
28 oppføringer
Oscar for beste animasjonsfilm (2003; for verk: Chihiro og heksene, tema for: Den 75. Oscar-utdelingen) Los Angeles Film Critics Association Award for Best Animated Film (2002; for verk: Chihiro og heksene) Gullbjørnen (2002; for verk: Chihiro og heksene) Annie Award for Directing in a Feature Production (2002; for verk: Chihiro og heksene) Annie Award for Writing in a Feature Production (2002; for verk: Chihiro og heksene) Japan Academy Prize for Picture of the Year (1998; for verk: Prinsesse Mononoke) Japan Academy Prize for Picture of the Year (2002; for verk: Chihiro og heksene) Nebula Award for Best Script (2006; for verk: Det levende slottet) Japan Academy Prize for årets animasjonsfilm (2009; for verk: Ponyo på klippen ved havet) Japan Academy Prize for årets animasjonsfilm (2014; for verk: Vinden stiger) Gulløven for livsverk (2005) Person med spesielle fortjenester innen kultur (2012) Æres-Oscar (2014) Kikuchi Kan Prize (2001) Shiba Ryotaro Prize (1999) Asahi-prisen (2001) The Jim Henson Creativity Honor (2006) Winsor McCayprisen (1996) Science Fiction and Fantasy Hall of Fame (2014) Ridder av Ordre des Arts et des Lettres Nikkan Sports Film Award for Best Director (1997) Seiun Award for Best Comic (1995) Inkpot Award (2009) Will Eisner Hall of Fame (2014) Mainichi Film Award for Best Director Golden Globe Award for Best Animated Feature Film (2024; for verk: The Boy and the Heron) British Academy Film Awards (2024; for verk: The Boy and the Heron) Oscar for beste animasjonsfilm (2024; for verk: The Boy and the Heron, sammen med: Toshio Suzuki, tema for: Den 96. Oscar-utdelingen) |
| Aktive år | 1963– |
| Nettsted |  |
| IMDb | IMDb
 |
|

---

Hayao Miyazaki på Commons |

**Hayao Miyazaki** (født 1941) er en japansk filmregissør, animatør og tegneserieskaper.

Miyazaki begynte å arbeide med animasjonsfilm allerede i 1963 og har siden vært med på et stort antall filmer. Han er i dag leder av animasjonsfilmstudioet Studio Ghibli og en av de aller fremste innen animasjonsfilm med ansvar for flere svært populære filmer i anime-sjangeren. Han har også lagd en lengre tegneserie i manga-stil, *Nausicaä – prinsessen fra vindens dal*, som har blitt hyllet av både kritikere og publikum.

I 2002 vant Miyazaki en Oscar-pris for beste animasjonsfilm med sin kjempesuksess *Chihiro og heksene*. Han har han blant annet regissert *Min nabo Totoro* (1988), *Prinsesse Mononoke* (1997) og *Det levende slottet* (norsk premiere 5. oktober 2005).

Mange av Miyazakis filmer tar opp menneskenes forhold til natur og teknologi og konflikten mellom ambisjoner og grådighet. Temaene natur, økologi og forurensning blir berørt i både *Min nabo Totoro*, *Prinsesse Mononoke* og *Chihiro og heksene*. Figurene er ofte ikke ensidig onde eller gode, men har sammensatte personligheter. Filmene har et pasifistisk preg hvor tilgivelse ofte står i sentrum, og det er sjelden at antagonistene blir utsatt for hevn eller egentlig straffet for sine handlinger. Andre særtrekk er kvinnelige hovedpersoner, kompliserte maskiner og flymaskiner av forskjellig slag.

## Biografi

Miyazaki ble født som den andre av fire brødre, i bydelen Akebono-cho i Tokyos Bunkyô-ku-distrikt. Under den andre verdenskrig var Miyzakis far direktør for et firma som produserte deler til jagerfly, og derfra menes Miyazaki å ha arvet sin interesse for luftfart.

Under Miyazakis barndom flyttet familien ofte på grunn av morens behandling for tuberkulose mellom 1947 og 1955. Filmen *Min nabo Totoro* handler om en familie med lignende problemer.

Omkring 1956 startet Miyazaki på Toyotama gymnas. I hans tredje år der så han den første fargeanime i spillefilmslengde *Hakuja Den* og begynte deretter å interessere seg for animasjon, hvor han etterhvert begynte å lære å tegne mennesker. Inntil da hadde han kun tegnet flymaskiner og krigsskip. Etter å ha avsluttet videregående, begynte Miyazaki på Gakushûin universitet, hvor han studerte statsvitenskap og økonomi. Han avsluttet sin utdannelse der i 1963.

I april samme år fikk Miyazaki arbeid hos Toei Animation som in-betweener på animefilmen *Wanwan Chûshingura*. Like etter hans ankomst tok han føringen i en arbeidskonflikt og i 1964 ble han tillitsmann på studioet. I oktober 1965 giftet han seg med sin kollega Akemi Ota. De har to sønner. Den eldste, Gorō lager nå selv film hos Studio Ghibli, og hans første film *Jordsjø-krønikene* utkom i 2006. Den yngste sønnen Keisuke arbeider med treskjæring og har også arbeidet for Studio Ghibli.

## Film

Mens han arbeidet om in-betweener med *Gulliver's Travels Beyond the Moon*, i 1965 mente han at den originale avslutningen ikke var god nok og foreslo en annen slutt som endte med å bli brukt.

I 1968 spilte Miyazaki en viktig rolle som sjefanimatør og konsept-regissør i filmen *Hols: Prince of the Sun*, en anime som ble ansett som en meget viktig tegnefilm fordi den brøt med Disney-tradisjonen innenfor tegnefilm. Regissøren Isao Takahata ble en meget nær samarbeidspartner i årene fremover. Miyazakis første film som regissør ble *Lupin III – Slottet i Cagliostro* i 1979, filmen var en del av adventure/komedie franchincen Lupin III

Miyazaki regisserte sin neste film i 1984, det episke eventyr *Nausicaä – Prinsessen fra Vindens Dal*, som la fundamentet til hans senere filmer med temaer som miljø, mangel på skurker i tradisjonell forstand, og hans fascinasjon for luftfart. Dette var den første film han både regisserte og skrev selv. Filmen er basert på en manga, skrevet av ham selv to år tidligere. Etter at filmen ble en stor suksess stiftet han sammen med Isao Takahata selskapet Studio Ghibli.

Miyazaki fikk mer anerkjennelse etter de tre første filmene hos Studio Ghibli:

* *Laputa: Himmelslottet* fra 1986 handler om to foreldreløse barn som leter etter en magisk flyvende øy.
* *Min nabo Totoro* fra 1988 er et eventyr om to jenter og et magisk dyr.
* *Kikis budservice* handler om en tenårings-heks som skal klare seg selv i storbyen.

I 1992 gikk Miyazaki i en annen retning med hovedpersonen i filmen *Porco Rosso*, som i denne filmen er en voksen mann, en antifascistisk pilot transformert til en antropomorfisk gris. Også denne filmen er en eventyrfilm, som foregår i Italia i 1920 i et parallell-univers i et område med dusørjegere, piloter og luftpirater i luftdueller. Noen ser på denne filmen som et selvportrett av Miyazaki.

Miyazakis neste film *Prinsesse Mononoke* kom fem år senere i 1997. Denne filmen handler om kampen mellom naturens ånder og det tidlige industrisamfunnet. I Japan ble filmen den mestselgende filmen gjennom tidene inntil *Titanic* slo rekorden. Etter filmen bestemte Miyazaki seg for å gå av med pensjon som regissør.

Den selvvalgte pensjoneringen stoppet etter en ferie med noen venner, hvor deres datter ble inspirasjonen til Chihiro I filmen *Chihiro og heksene*, en historie som handler om en jente som skal klare seg selv i en åndeverden etter at hennes foreldre er forvandlet til griser. Hun får et arbeide på en badeanstalt, hvor hun skal betjene guder og ånder. Filmen ble den mest sette kinofilm i Japan noensinne. Filmen vant mange priser, deriblant Gullbjørnen og Oscar for beste animasjonsfilm som den første anime.

Ved filmfestivalen i Venezia i 2004 fikk *Det levende slottet* premiere, en film basert på en bok av Diana Wynne Jones. Filmen skulle regisseres av Mamoru Hosoda, men da han forlot prosjektet stod Miyazaki igjen bak roret. I Japan ble den i likhet med de foregående, en stor økonomisk suksess. I 2005 hadde filmen generell premiere i den vestlige verden.

## Filmografi

| Årstall | Norsk tittel | Originaltittel | Internasjonal/engelsk tittel | Merknad |
| --- | --- | --- | --- | --- |
| 1978 | - | *Mirai shônen Konan* | *Future Boy Conan* | TV-serie |
| 1979 | *Lupin III – Slottet i Cagliostro* | *Rupan sansei: Kariosutoro no shiro* | *Lupin the Third: The Castle of Cagliostro* | Film |
| 1984 | *Nausicaä – Prinsessen fra Vindens dal* | *Kaze no tani no Naushika* | *Nausicaä of the Valley of the Wind* | Film |
| 1986 | *Laputa – himmelslottet* | *Tenkū no Shiro Rapyuta* | *Laputa: Castle in the Sky* | Film |
| 1988 | *Min nabo Totoro* | *Tonari no Totoro* | *My Neighbor Totoro* | Film |
| 1989 | *Kikis budservice* | *Majo no takkyûbin* | *Kiki's Delivery Service* | Film |
| 1992 | *Porco Rosso* | *Kurenai no buta* | *Porco Rosso* | Film |
| 1995 | - | *On Your Mark* | *On Your Mark* | Musikkfilm |
| 1997 | *Prinsesse Mononoke* | *Mononoke-hime* | *Princess Mononoke* | Film |
| 2001 | *Chihiro og heksene* | *Sen to Chihiro no kamikakushi* | *Spirited Away* | Film |
| 2004 | *Det levende slottet* | *Hauru no ugoku shiro* | *Howl's Moving Castle* | Film |
| 2008 | *Ponyo på klippen ved havet* | *Gake no ue no Ponyo* | *Ponyo on the Cliff by the Sea* | Film |
| 2013 | *Vinden stiger* | *Kaze tachinu* | *The Wind Rises* | Film |
| 2023 | *Gutten og hegren* | *Kimitachi wa Dō Ikiru ka* | *The Boy and the Heron* | Film |

## Fotnoter

## Referanser

## Eksterne lenker

* (en) Hayao Miyazaki på Internet Movie Database

* (sv) Hayao Miyazaki i Svensk Filmdatabas

* (da) Hayao Miyazaki på Filmdatabasen

* (da) Hayao Miyazaki på Scope

* (fr) Hayao Miyazaki på Allociné

* (en) Hayao Miyazaki på AllMovie

* (en) Hayao Miyazaki hos Turner Classic Movies (arkivert)

* (en) Hayao Miyazaki hos Rotten Tomatoes

* (en) Hayao Miyazaki hos TV Guide

* (en) Hayao Miyazaki hos The Movie Database

Engelsk Wikiquote har en samling sitater relatert til: Hayao Miyazaki